Author: Hmírová
Last saved by: vavrovm
Company: MU

Koncepčné zámery migračnej politiky Slovenskej republiky
na obdobie rokov 2011 – 2015
(aktualizácia Koncepcie migračnej politiky Slovenskej republiky)
Vláda Slovenskej republiky vo svojom Programovom vyhlásení na obdobie rokov 2010 – 2014 deklaruje pripraviť koncepčné zámery migračnej politiky Slovenskej republiky na obdobie rokov 2011 – 2015.
Zahraničná migrácia (ďalej len „migrácia“) ako objektívna realita významnou mierou ovplyvňuje vývoj spoločnosti a v globálnom ponímaní sa považuje za jednu z najvýznamnejších výziev 21. storočia. V moderných dejinách Slovenskej republiky medzníkom v cieľavedomom prístupe pri riešení otázok súvisiacich s migráciou bol rok 1990, keď sa Slovenská republika v rámci Českej a Slovenskej Federatívnej Republiky priradila k demokratickým krajinám rešpektujúcim zásadné medzinárodné dokumenty v oblasti ochrany ľudských práv vrátane Ženevského dohovoru o právnom postavení utečencov z roku 1951 a newyorského protokolu týkajúceho sa právneho postavenia utečencov z roku 1967. Následne boli v roku 1993 po vzniku samostatnej Slovenskej republiky prijaté „Zásady migračnej politiky Slovenskej republiky“.
	Vývoj migračnej situácie v súvislosti s prijatím Slovenskej republiky do Európskej únie dňa 1. mája 2004 si vyžiadal povinnosť záväznejším spôsobom definovať pozíciu a kompetencie jednotlivých subjektov podieľajúcich sa na plnení úloh v nadväznosti na riadenie procesov migrácie. Tento vývoj vyústil v roku 2005 do prijatia Koncepcie migračnej politiky Slovenskej republiky (ďalej len “koncepcia migračnej politiky“) a v roku 2009 do prijatia Koncepcie integrácie cudzincov v Slovenskej republike (ďalej len „koncepcia integrácie cudzincov“). 
Vzhľadom na prierezovosť úloh migračnej politiky Slovenskej republiky sa vo veľkom rozsahu do ich plnenia priamo zapájajú najmä nasledovné ústredné orgány štátnej správy: Ministerstvo vnútra Slovenskej republiky (ďalej len „ministerstvo vnútra“), Ministerstvo zahraničných vecí Slovenskej republiky (ďalej len „ministerstvo zahraničných vecí“), Ministerstvo práce, sociálnych vecí a rodiny Slovenskej republiky (ďalej len „ministerstvo práce, sociálnych vecí a rodiny“), Ministerstvo školstva, vedy, výskumu                  a športu Slovenskej republiky (ďalej len „ministerstvo školstva“), Ministerstvo zdravotníctva Slovenskej republiky (ďalej len „ministerstvo zdravotníctva“), ale aj Štatistický úrad Slovenskej republiky (ďalej len „štatistický úrad“). 
Významným spôsobom sa na plnení vytýčených úloh podieľajú aj medzinárodné organizácie pôsobiace v oblasti ochrany ľudských práv a migrácie, a to najmä Úrad Vysokého komisára OSN pre utečencov (ďalej len „UNHCR“) a Medzinárodná organizácia pre migráciu (ďalej len „IOM“), ako aj mimovládne organizácie. Výraznejšie zapojenie do tohto procesu sa v budúcnosti očakáva od Ministerstva hospodárstva Slovenskej republiky (ďalej len „ministerstvo hospodárstva“) a tiež od orgánov miestnej štátnej správy a územnej  samosprávy, združení zamestnávateľov, združení migrantov, či akademickej obce. 
Mimoriadny význam problematiky migrácie a azylu potvrdzuje aj skutočnosť, že táto oblasť je predmetom záujmu medzinárodných organizácií a zoskupení (EÚ, OSN, OBSE, OECD, ILO, ICMPD, Rada Európy a i.), z ktorých pre Slovenskú republiku má kľúčový význam politika Európskej únie a s ňou súvisiace medzinárodnoprávne záväzky jej členských štátov. V tejto súvislosti je potrebné zvýšiť dôraz na aktívnu účasť zástupcov Slovenskej republiky v orgánoch Európskej únie a využívanie všetkých medzinárodných fór a potenciálu medzinárodných organizácií, v ktorých Slovenská republika pôsobí, v súlade s prioritami zahraničnej politiky (FRONTEX, EASO, EMN a pod.) a oficiálnej rozvojovej pomoci Slovenskej republiky (ODA). 
Východiskovými a určujúcimi strategickými politikami a dokumentmi v tomto ohľade do budúcnosti preto sú:
Globálny prístup k migrácii
Vo svojej podstate globálny prístup k migrácii odzrkadľuje zásadnú zmenu vo vnímaní migrácie v podmienkach Európskej únie, t. j. posun od prístupu úzko orientovaného na bezpečnosť a zníženie migračných tokov k prístupu, ktorý sa snaží rovnovážnym spôsobom obsiahnuť všetky aspekty migrácie a považovať ju za jav s pozitívnym potenciálom. Zahŕňa          v sebe tri základné rozmery: riadenie legálnej migrácie, boj proti nelegálnej migrácii a posilnenie súčinnosti medzi migráciou a rozvojom. 
Európsky pakt o prisťahovalectve a azyle
Európsky pakt o prisťahovalectve a azyle sa v zásade  považuje za základ pre budúci vývoj v oblasti migračných politík. Členské štáty majú povinnosť prijať v rámci svojich pôsobností rozhodnutia potrebné na vykonávanie paktu, najmä s cieľom vypracovať a realizovať spoločnú politiku v oblasti prisťahovalectva a azylu. Európsky pakt o prisťahovalectve a azyle obsahuje päť základných záväzkov pre členské krajiny:
- 	organizovať legálne prisťahovalectvo so zreteľom na priority, potreby a schopnosti prijímania stanovené jednotlivými členskými štátmi a podporovať  integráciu,
	- 	bojovať proti nelegálnemu prisťahovalectvu, a to najmä zabezpečením návratu 	cudzincov s nelegálnym pobytom do krajiny pôvodu alebo tranzitu,
	- 	posilniť účinnosť hraničných kontrol,
	- 	vytvoriť európsky azylový systém,
   - 	vybudovať globálne partnerstvo s krajinami pôvodu a tranzitu v záujme  posilnenia súčinnosti medzi migráciou a rozvojom.
Štokholmský program
Štokholmský program vymedzuje usmernenia pre legislatívne a operačné plánovanie v rámci priestoru slobody, bezpečnosti a spravodlivosti na roky 2010 – 2014. V tomto kontexte sa očakáva podpora dynamickej a spravodlivej politiky prisťahovalectva. K tomu je potrebné vytvoriť spoločný rámec ustanovujúci pružný systém prijímania migrantov, ktorý umožní prispôsobiť sa zvýšenej mobilite a potrebám vnútroštátneho trhu práce. Súčasťou legálneho prisťahovalectva musí byť aj lepšia kontrola nelegálneho prisťahovalectva s dôrazom napr. na vykonávanie bezpečnostných previerok u cudzincov - žiadateľov o udelenie víz, overovanie pozvaní a udelení povolenia na pobyt a zavedenie sekundárnej biometrie do dokladu „povolenia na pobyt“, boja proti nelegálnemu zamestnávaniu, obchodovaniu s ľuďmi, ako aj vykonávanie účinnej politiky vyhosťovania a dobrovoľných návratov. Súčasne bude potrebné zvládnuť nebezpečenstvo vyplývajúce z možného teroristického útoku, a to efektívnym bojom proti radikalizácii, proti rastúcemu využívaniu internetu teroristami a proti financovaniu terorizmu. Osobitnú pozornosť je potrebné venovať maloletým osobám bez sprievodu a ostatným zraniteľným skupinám.
Z pohľadu súčasného stavu vývoja migrácie je možno hodnotiť migračnú situáciu v podmienkach Slovenskej republiky ako stabilizovanú. Charakteristickým znakom posledných rokov je pokles počtu cudzincov žiadajúcich o poskytnutie ochrany v zmysle medzinárodných záväzkov (na súčasných menej než 1 000 osôb/rok) a znižujúci sa tlak nelegálnych migrantov na vonkajšiu hranicu Európskej únie o. i. v dôsledku prijatých organizačno-technických a režimových opatrení (Schengen). Taktiež počty udelených povolení na pobyt cudzincov na území Slovenskej republiky v posledných rokoch nevykazujú významné zmeny (do 20 000 osôb/rok). Negatívne dosahy v oblasti zamestnanosti v dôsledku pretrvávajúcej hospodárskej a finančnej  krízy sa podľa dostupných štatistických údajov Ústredia práce, sociálnych vecí a rodiny doteraz neodrazili v diskriminačnom prístupe zamestnávateľov pri zamestnávaní cudzincov. Svojím celospoločenským významom, ale aj rozsahom, sú v súčasnosti najvýznamnejšie migračné pohyby občanov Slovenskej republiky, najmä do krajín Európskej únie a pri ich návrate späť na územie Slovenskej republiky. 
***
Vláda Slovenskej republiky na podporu dosiahnutia hlavného cieľa programového vyhlásenia, ktorým je najmä vytváranie predpokladov na zvyšovanie kvality života a životnej úrovne obyvateľov Slovenskej republiky, upriami svoju pozornosť popri plnení opatrení vyplývajúcich zo strategických medzinárodných dokumentov, koncepcie migračnej politiky a koncepcie integrácie cudzincov na aktivity, ktoré svojím charakterom priamo podmieňujú úspešnosť naplnenia očakávaných prínosov, resp. ktorých plnenie je podmienené naliehavosťou ich riešenia v medziobdobí do prijatia novej migračnej politiky, ktorou sa nahradí koncepcia migračnej politiky z roku 2005, v nasledovných oblastiach:
1.    Medzinárodná spolupráca
1. 1. 	Vytváranie podmienok na aktívnu účasť Slovenskej republiky v rámci aktivít  Európskej únie pri realizácii migračnej politiky prostredníctvom nástrojov globálneho prístupu k migrácii s dôrazom na jeho východnú a juhovýchodnú dimenziu
	Globálny prístup využíva rad implementačných nástrojov, o. i. tzv. partnerstvá pre mobilitu a migračné misie. Vzhľadom na skutočnosť, že tieto nástroje sú prostriedkom pre zviditeľnenie sa v zmysle účasti na výkone európskej politiky a zároveň poskytujú aj potenciál pre presadzovanie národných záujmov v oblasti migrácie je dôležité, aby Slovenská republika pokračovala v aktívnej účasti na implementácii týchto nástrojov. 
Gestor: ministerstvo zahraničných vecí, ministerstvo vnútra 
Termín: do 31. decembra 2014
1. 2. 	Aktívna účasť Slovenskej republiky na formovaní Pražského procesu
Vzhľadom na úspech projektu „Budovanie migračných partnerstiev“, ktorý bol zameraný na budovanie migračných partnerstiev so susednými krajinami Európskej únie vo východnom a juhovýchodnom regióne, budú aj v roku 2011 prebiehať aktivity uvedeného projektu v rámci jeho predĺženia a v rokoch 2011 - 2012 aj praktická implementácia cieľov Spoločnej deklarácie potvrdenej dňa 29. apríla 2010 v Prahe zástupcami 47 krajín na úrovni ministrov vnútra a spravodlivosti vo forme projektu „Pražský proces: pokračovanie dialógu Budovanie migračných partnerstiev“.
Gestor: ministerstvo vnútra 
Súčinnosť: ministerstvo zahraničných vecí, ministerstvo práce, sociálnych vecí a rodiny
Termín: do 31. decembra 2012
1. 3.	Zapájanie sa do procesu presídľovania cudzincov z tretích krajín formou 	transferu s časovo obmedzenou dĺžkou pobytu na území Slovenskej republiky 
Doterajšie aktivity v tejto oblasti boli realizované na základe trilaterálnej medzinárodnej dohody uzatvorenej medzi vládou Slovenskej republiky, IOM a UNHCR. Slovenská republika aj do budúcnosti považuje tento druh pomoci za svoj hlavný príspevok pri rozdeľovaní bremena migrácie medzi členské štáty Európskej únie. V roku 2011 sa plánuje uskutočniť v poradí druhá aktivita tohto druhu, čo je pozitívne hodnotené najmä zo strany UNHCR. 
Gestor: ministerstvo vnútra
	Súčinnosť: ministerstvo zahraničných vecí, UNHCR, IOM, mimovládne organizácie
	Termín: 2011 – 2015
1. 4. 	V rámci zdieľania bremena migrácie zúčastňovať sa na aktivitách 	presídľovania migrantov z členských krajín Európskej únie, ktoré sú zaťažené 	veľkým náporom migrantov, do Slovenskej republiky
	Slovenská republika aktivitami v tejto oblasti sa bude podieľať na programe „Vnútorného presídlenia osôb s poskytnutou medzinárodnou ochranou“ na základe dobrovoľnosti prijímania presídlencov s prihliadnutím na ekonomické možnosti Slovenskej republiky.   V roku 2011 budú prijaté opatrenia na realizáciu presídlenia zatiaľ desiatich cudzincov, dvoch rodín, ktorým sa poskytla medzinárodná ochrana, z Malty do Slovenskej republiky. 
	Gestor: ministerstvo vnútra
	Súčinnosť: ministerstvo zahraničných vecí, UNHCR, IOM, mimovládne organizácie
	Termín: 2011 – 2015
1. 5. 	Príprava readmisných dohôd
Readmisné dohody sú účinným nástrojom pri navracaní cudzincov zdržiavajúcich sa na území Slovenskej republiky bez povolenia na pobyt. Vzhľadom na význam a potrebu efektívnej aplikácie readmisných dohôd v praxi je potrebné v roku 2011 zamerať úsilie najmä na podpísanie bilaterálneho protokolu na vykonávanie Dohody medzi Európskym spoločenstvom a Ukrajinou o readmisii osôb podpísanej dňa 18. júna 2007, ako aj na uzatvorenie rozpracovaných bilaterálnych protokolov na vykonávanie readmisných dohôd uzatvorených medzi Európskym spoločenstvom a tretími krajinami, a to prednostne týkajúcich sa tých krajín, ktoré sú pre Slovenskú republiku imigračne najdôležitejšie.
	Gestor: ministerstvo vnútra
	Súčinnosť: ministerstvo zahraničných vecí
	Termín: 2011 – 2015

2.  Príprava a tvorba národnej legislatívy a jej zosúlaďovanie s legislatívou Európskej únie
2. 1.	Transpozícia smerníc Európskeho parlamentu a Rady 
V období rokov 2011 – 2015 bude potrebné vykonať transpozície nových                                a novelizovaných smerníc Európskeho parlamentu a Rady, čo si bude vyžadovať prierezový prístup ako aj spoluprácu s  UNHCR v rámci medzirezortného pripomienkového konania, keďže sa povinnosť transpozície bude vzťahovať na viacero právnych predpisov v tejto oblasti, najmä:
-	smernica Európskeho parlamentu a Rady 2009/52/ES z 18. júna 2009, ktorou sa stanovujú minimálne normy pre sankcie a opatrenia voči zamestnávateľom štátnych   príslušníkov tretích krajín, ktorí sa neoprávnene zdržiavajú na území členských štátov,
-	smernica Rady 2009/50/ES z 25. mája 2009 o podmienkach vstupu a pobytu štátnych príslušníkov tretích krajín na účely vysokokvalifikovaného zamestnania,
-	smernica Rady 2003/9/ES z 27. januára 2003, ktorou sa ustanovujú minimálne štandardy pre prijímanie žiadateľov o azyl, tzv. prijímacia smernica,
-	smernica Rady 2005/85/ES z 1. decembra 2005 o minimálnych štandardoch pre konanie v členských štátoch o priznávaní a odnímaní postavenia utečenca, tzv. procedurálna smernica,
-	smernica Rady 2004/83/ES z 29. apríla 2004 o minimálnych ustanoveniach pre oprávnenie a postavenie štátnych príslušníkov tretej krajiny alebo osôb bez štátneho občianstva ako utečencov alebo osôb, ktoré inak potrebujú medzinárodnú ochranu,  a obsah poskytovanej ochrany, tzv. kvalifikačná smernica,
-	návrh smernice Rady o zjednotenom postupe vybavovania žiadostí o jednotné povolenie na pobyt a prácu na území členského štátu vydávané pre štátnych príslušníkov tretích krajín a o spoločnom súbore práv pre pracovníkov z tretích krajín s oprávneným pobytom v členskom štáte,
-	návrh smernice Európskeho parlamentu a Rady o podmienkach vstupu a pobytu štátnych príslušníkov tretích krajín na účely sezónneho zamestnania,
-	návrh smernice Európskeho parlamentu a Rady o podmienkach vstupu a pobytu štátnych príslušníkov tretích krajín v rámci vnútropodnikového presunu. 
Gestor: ministerstvo vnútra, ministerstvo práce, sociálnych vecí a rodiny
Súčinnosť: ministerstvo spravodlivosti, ministerstvo zdravotníctva, ministerstvo školstva
Termín: podľa nadobudnutí účinnosti jednotlivých smerníc
2. 2. 	Nový zákon o kontrole hraníc a pobyte cudzincov, občanov Európskeho
	hospodárskeho priestoru a ich rodinných príslušníkov na území Slovenskej 
	republiky
Pripraví sa nový zákon, ktorý bude novým spôsobom upravovať podmienky vstupu a pobytu cudzincov na území Slovenskej republiky, zaistenia a administratívneho vyhostenia cudzincov, pôsobnosť Policajného zboru pri zabezpečovaní kontroly hraníc, práva a povinnosti cudzincov, ako aj právnických osôb a ďalšiu problematiku súvisiacu s kontrolou hraníc a pobytom cudzincov. Kontinuálne sa bude umožňovať vstup zástupcom príslušným medzinárodných organizácií (UNHCR a IOM) a spolupracujúcich mimovládnych organizácií na útvary policajného zaistenia cudzincov ministerstva vnútra s cieľom plnenia kritérií stanovených v smernici Európskeho parlamentu a Rady 2008/115/ES zo 16. decembra 2008 o spoločných normách a postupoch členských štátov na účely návratu štátnych príslušníkov tretích krajín, ktorí sa neoprávnene zdržiavajú na ich území. Do zákona budú tiež transponované príslušné ustanovenia smernice Rady 2009/50/ES z 25. mája 2009 o podmienkach vstupu a pobytu štátnych príslušníkov tretích krajín na účely vysokokvalifikovaného zamestnania, ako aj smernice Európskeho parlamentu a Rady 2009/52/ES z 18. júna 2009, ktorou sa stanovujú minimálne normy pre sankcie a opatrenia voči zamestnávateľom štátnych príslušníkov tretích krajín, ktorí sa neoprávnene zdržiavajú na území členských štátov. Predpokladaný termín účinnosti nového zákona je 15. jún 2011.
Gestor: ministerstvo vnútra
Termín: do 31. marca 2011
3.	Ochrana hraníc 
3. 1.	Dobudovanie systému technického zabezpečenia kontroly vonkajších hraníc
Dôležitou súčasťou opatrení na podporu riadenej migrácie a boja proti nelegálnej migrácii je kontrola hraníc. Na posilnenie jej účinnosti budú v rokoch 2011 – 2015 vykonávané opatrenia na dobudovanie systému technického zabezpečenia kontroly vonkajších pozemných a vzdušných hraníc, najmä s využitím finančných zdrojov z fondov Európskej únie na ochranu hraníc. 
Gestor: ministerstvo vnútra
Súčinnosť: ministerstvo financií
Termín: do 31. decembra 2015
3. 2.  Integrovaný systém riadenia hraníc
Zavedením integrovaného systému riadenia hraníc v priebehu roka 2011 zabezpečiť plynulosť vstupu osôb do Európskej únie, zaručiť bezpečnosť jej územia a zefektívniť boj proti nelegálnej migrácii. Súčasne zaviesť súdržný systém kontrol na hraničných priechodoch, ktorý pokryje všetky druhy kontrol. Zároveň sa musí posilniť koordinačná úloha Európskej agentúry pre riadenie operačnej spolupráce na vonkajších hraniciach členských štátov Európskej únie (FRONTEX) pri rozvinutí jej operačných kapacít, ako aj prepojenie činností tejto agentúry s činnosťami Európskeho podporného azylového úradu (EASO). 
Gestor: ministerstvo vnútra
Súčinnosť: ministerstvo financií	
Termín: 2011 – 2015
4.    Riadená migrácia – aktívna migračná politika
4. 1. 	Opatrenia na podporu riadenej migrácie prostredníctvom aktívnej migračnej
	politiky
	Definovať národnú imigračnú politiku s dôrazom na prijímanie a zamestnávanie cudzincov v súlade s potrebami trhu práce v orientácii na prijímanie a zamestnávanie vysokokvalifikovaných pracovníkov, vedeckých pracovníkov, študentov a iných kvalifikovaných migrantov. Zvážiť tiež aktuálnosť a potrebu regulácie pracovnej imigrácie, napríklad stanovením kvót pre jednotlivé skupiny legálnych migrantov. 
Gestor:	ministerstvo vnútra, ministerstvo práce, sociálnych vecí a rodiny, podpredseda vlády Slovenskej republiky pre ľudské práva a národnostné menšiny
Súčinnosť: štatistický úrad, ministerstvo zdravotníctva, ministerstvo školstva, ministerstvo  financií, ministerstvo  hospodárstva
Termín: do 30. apríla 2011                
4. 2.	Vytváranie podmienok mobility pracovnej sily pri rešpektovaní princípu 	spravodlivosti a rovnakého prístupu
	Mobilita pracovnej sily a pracovné prisťahovalectvo objektívne môže prispievať k zvýšeniu konkurencie a efektívnosti hospodárstva. Na ten účel je potrebné zabezpečiť vytváranie pružných systémov prijímania migrantov operatívne reagujúcich na priority, potreby a počty pracovníkov, s podporou zriaďovania mobilitných centier vo vybraných krajinách pôvodu poskytujúcich informácie o nedostatkových profesiách v Slovenskej republike a podporou zriaďovania kontaktných a informačných centier na úrovni samosprávnych krajov. Je žiaduce uzatvárať bilaterálne dohody zamerané na mobilitu mládeže spojenú s možnosťou zamestnania a rozšírenia jazykových a pracovných zručností.
V nadväznosti na politiky a prístupy Európskej únie, ktorých cieľom je v časovom horizonte do roku 2014 vytvorenie spoločnej prisťahovaleckej politiky, definovať na národnej úrovni politiky a prístupy v rámci riadenia celkovej migrácie a jej jednotlivých komponentov.
	Gestor:	ministerstvo vnútra, ministerstvo práce, sociálnych vecí a rodiny
Súčinnosť:	 ministerstvo zahraničných vecí, ministerstvo hospodárstva, ministerstvo školstva, ministerstvo zdravotníctva, IOM
Termín: do 31. decembra 2014 
4. 3.	Podpora integračného procesu
Integrácia je dynamický obojstranný proces vzájomného prispôsobovania sa imigrantov a domácich obyvateľov členských štátov. V zmysle spoločných základných princípov integračnej politiky prisťahovalcov v krajinách Európskej únie Slovenská republika vytvorí podmienky pre efektívnu integráciu cudzincov do spoločnosti najmä prostredníctvom systematickej jazykovej prípravy a socio-kultúrnej orientácie a ďalších nástrojov Koncepcie integrácie cudzincov v Slovenskej republike prijatej v máji 2009. Súčasne prostredníctvom spoločenských objednávok spolufinancovaných z prostriedkov Európskej únie bude vytvárať podmienky na zapojenie mimovládnych organizácií, miest a obcí, ako aj ďalších subjektov do riešenia projektov na podporu procesu integrácie.
Gestor: 		ministerstvo vnútra, ministerstvo práce, sociálnych vecí a rodiny, podpredseda vlády Slovenskej republiky pre ľudské práva a národnostné menšiny
Súčinnosť:		ministerstvo školstva, ministerstvo dopravy, výstavby a regionálneho rozvoja, mimovládne organizácie, IOM
	Termín: 2011 – 2015
4. 4.	Pozitívne ovplyvňovanie verejnej mienky
Zabezpečenie cielenej výchovy majority k otvorenosti a tolerancii voči cudzincom s cieľom predchádzania negatívnych javov v spoločnosti, ako sú rasizmus, xenofóbia či intolerancia.
Gestor: 	ministerstvo školstva, podpredseda vlády Slovenskej republiky pre ľudské práva a národnostné menšiny
Súčinnosť:		ministerstvo práce, sociálnych vecí a rodiny, ministerstvo kultúry, mimovládne organizácie, IOM
	Termín: 2011 – 2015
5.    Organizačné a  inštitucionálne zabezpečenie
5. 1.	Sčítanie obyvateľov, domov a bytov 2011
	V roku 2011 sa uskutoční po prvýkrát vo všetkých štátoch Európskej únie a Európskeho hospodárskeho priestoru sčítanie obyvateľov, domov a bytov s použitím harmonizovaných definícií zisťovaných údajov, čím budú výsledky sčítania medzinárodne porovnateľné. 
V prípade zahraničnej migrácie predmetom sčítania bude získanie informácií o tokoch migrujúcich cudzincov, ktorí sa dlhodobo (rok a viac) zdržiavajú na území Slovenskej republiky a sú prihlásení na pobyt. Pri sčítaní sa tak prvýkrát získajú informácie o obvyklom pobyte osôb v zahraničí pred dátumom sčítania, bez ohľadu na štátne občianstvo, ako aj informácie o roku posledného prisťahovania cudzincov na obvyklý pobyt v Slovenskej republike. Získané údaje budú slúžiť najmä na vypracovanie 

dlhodobých stratégií ovplyvňovania demografického vývoja obyvateľstva, ako aj na kvantifikáciu údajov v oblasti prisťahovalectva.
	Gestor: štatistický úrad
	Súčinnosť: príslušné ústredné orgány štátnej správy a samosprávy
	Termín: 25. mája 2011
5. 2.	Riadiaci výbor pre migráciu a integráciu cudzincov
	V súlade s vykonanými organizačnými a personálnymi zmenami v jednotlivých orgánoch štátnej správy vymenovať členov Riadiaceho výboru pre migráciu a integráciu cudzincov             a členov jeho odborných pracovných komisií.
Súčasne s novým personálnym zložením posúdiť funkčnosť a  význam riadiaceho výboru, do akej miery jeho zloženie, mechanizmy a spôsob činnosti jednotlivých štruktúr vytvárajú predpoklady reálne prispievať k zlepšovaniu koordinácie rozhodovacích procesov v oblasti migrácie v podmienkach Slovenskej republiky a zároveň poskytovať dostatočný priestor na riešenie aktuálnych otázok.  
	Gestor: ministerstvo vnútra
	Súčinnosť: ministerstvo zahraničných vecí, ministerstvo práce, sociálnych vecí a rodiny
Termín:  do 28. februára 2011
do 31. marca 2011
5. 3.	Imigračný a naturalizačný úrad Slovenskej republiky
	V súlade so zámermi koncepcie migračnej politiky mali byť do konca roka 2010 vytvorené podmienky na zriadenie tohto úradu, ktorý by mal byť prierezovým orgánom štátnej správy pre komplexnú tvorbu a realizáciu migračnej a integračnej politiky Slovenskej republiky. Predpokladalo sa preto zlúčenie organizačných zložiek príslušných úradov štátnej správy zaoberajúcich sa predmetnou problematikou do jedného organizačného celku - Imigračného a naturalizačného úradu Slovenskej republiky.
Vzhľadom na aktuálny vývoj migračnej politiky a prebiehajúce organizačné zmeny v jednotlivých rezortoch, ale najmä na závažnosť a význam realizácie takéhoto opatrenia vrátane finančného dopadu na štátny rozpočet, je žiaduce znovu posúdiť otázku zriadenia úradu spolu s jeho definovaním, stanovením kompetencií, a to v nadväznosti na prípravu migračnej politiky Slovenskej republiky.
Gestor: ministerstvo vnútra
Súčinnosť: príslušné ústredné orgány štátnej správy       
Termín: do 28. februára 2011
5. 4. 	Európsky podporný azylový úrad (EASO)
	Zriadenie EASO a začatie jeho činnosti už v závere roka 2010 znamená najmä zodpovednosť a solidárnosť s ostatnými členskými štátmi Európskej únie v oblasti prisťahovalectva a azylu. Tiež sa očakáva podpora národným azylovým štruktúram aj v oblasti analýz krajín pôvodu. Súčasne bude EASO predstavovať uplatňovanie solidárnej azylovej politiky vo vzťahoch s tretími krajinami, ktoré čelia problému masívneho prílevu utečencov. V rámci Európskej únie sa preto musia rozšíriť programy regionálnej ochrany a zintenzívniť úsilie najmä v oblasti presídľovania.  Do činnosti  EASO sa bude Slovenská
republika zapájať najmä prostredníctvom svojich zástupcov v jeho správnych orgánoch za účinnej podpory koordinácií jednotlivých priorít tohto úradu zo strany UNHCR.
	
Gestor: ministerstvo vnútra
	Súčinnosť: ministerstvo zahraničných vecí
	Termín: 2011 – 2015